Salariul minim pe economie a crescut de la 1 ianuarie 2018, dincolo de mutarea contribuțiilor sociale de la angajator la angajat. Firmele trebuie să plătească mai mult pentru întregul cost salarial minim, iar angajații încadrați la această remunerație vor primi un salariu net mai mare.

Potrivit Hotărârii de guvern nr. 846/2017, salariul minim brut pe economie s-a majorat la 1.900 de lei pe lună, de la 1 ianuarie 2018.

„Începând cu data de 1 ianuarie 2018, salariul de bază minim brut pe țară garantat în plată, sumă stabilită în bani care nu include sporuri și alte adaosuri, se stabilește la 1.900 lei lunar, pentru un program complet de lucru de 166,666 ore, în medie, pe lună, în anul 2018, reprezentând 11,40 lei/oră” - prevede HG.

Această majorare a brutului este dată în primul rând de mutarea contribuțiilor sociale de la angajator la angajat, dar și de o creștere a netului, ceea ce implică o majorare a costului salarial total pentru firmă.

Un astfel de salariu minim brut pe anul 2018 este echivalent cu 1.550 de lei brut pe lună în condițiile din anul 2017 ale așezării contribuțiilor sociale, în creștere așadar față de 1.450 de lei brut cât a fost salariul minim brut în anul 2017.

Conform Codului muncii, nerespectarea dispozițiilor privind garantarea în plată a salariului minim brut pe țară se sancționează cu amendă de la 300 lei la 2.000 lei. Măsura se ia pentru fiecare caz.

De asemenea, potrivit Legii 403/2005, constituie infracţiune şi se pedepseşte cu închisoare de la 6 luni la 1 an sau cu amendă penală fapta persoanei care în mod repetat stabileşte pentru angajaţii încadraţi în baza contractului individual de muncă salarii sub nivelul salariului minim brut pe ţară garantat în plată, prevăzut de lege.

Cât plătește firma?

Costul salarial (salariu întreg) al firmei de 1.943 de lei și un salariu net (în mână) al angajatului variind între 1.162 de lei și 1.235 de lei, la un impozit pe venit redus de la 16% la 10% și ținând cont de deducerile personale de care beneficiază salariatul la plata impozitului pe venit, dacă are copii în întreținere.

În 2017, salariul minim brut pe țară era de 1.450 de lei (de la 1 februarie 2017). La acest salariu brut, patronul suporta, cu tot cu contributiile sociale de pe partea angajatorului, 1.783 de lei, iar salariatul primea leafă „în mână” de 1.065 de lei, (fără persoane în întreținere).

Așadar, 160 de lei în plus, cost salarial pentru firmă, în anul 2018, pentru fiecare salariu minim, o creștere cu aproape 9% a cheltuielilor suportate de patron.

Cât primește angajatul în mână - salariul minim net 2018, în cele 5 situații de deduceri personale

Sunt 5 situații în care salariul minim net diferă pentru angajați, în funcție de deducerile personale de care beneficiază în anul 2018, conform calculelor Ministerului Muncii, transmise anterior StartupCafe.ro :

1. Salariul brut 1.900 lei, fără persoane aflate în întreținere:

Salariul net: 1.162 lei.

Contribuțiile angajatului:

- contribuția de asigurari sociale (CAS): 1.900*25% = 475 lei;

- contribuția de asigurari sociale de sanatate (CASS): 1.900*10% = 190 lei;

Deducerea (sumă care nu se impozitează): 510 lei.

- Baza de impozitare: 1.900 - 475 - 190 -510 = 725 lei.

- Impozit: 725*10% = 73 lei.

- Salariul net: 1.900 - 475 - 190 -73 = 1.162 lei.

Contribuțiile angajatorului:

- contribuția asiguratorie pentru muncă: 1.900 * 2.25% = 43 lei.



2. Salariul brut 1.900 lei, cu o persoana aflată în întreținere:

Salariul net: 1.178 lei.

Contribuțiile angajatului:

- contribuția de asigurări sociale (CAS): 1.900*25% = 475 lei;

- contribuția de asigurari sociale de sanătate (CASS): 1.900*10% = 190 lei;

Deducerea (sumă care nu se impozitează): 670 lei.

- Baza de impozitare: 1.900 - 475 - 190 -670 = 565 lei.

- Impozit: 565*10% = 57 lei.

- Salariul net: 1.900 - 475 - 190 -57 = 1.178 lei.

Contribuțiile angajatorului:

- contribuția asiguratorie pentru muncă: 1.900 * 2.25% = 43 lei.



3. Salariul brut 1.900 lei, cu doua persoane aflate în întretinere

Salariul net: 1.194 lei.

Contribuțiile angajatului:

- contribuția de asigurari sociale (CAS): 1.900*25% = 475 lei;

- contribuția de asigurări sociale de sănătate (CASS): 1.900*10% = 190 lei;

Deducerea (sumă care nu se impozitează): 830 lei.

- Baza de impozitare: 1.900 - 475 - 190 -830 = 405 lei.

- Impozit: 405*10% = 41 lei.

- Salariul net: 1.900 - 475 - 190 -41 = 1.194 lei.

Contribuțiile angajatorului:

- contribuția asiguratorie pentru muncă: 1.900 * 2.25% = 43 lei.

4. Salariul brut 1.900 lei, cu trei persoane aflate în întreținere:

Salariul net: 1.210 lei.

Contribuțiile angajatului:

- contribuția de asigurari sociale (CAS): 1.900*25% = 475 lei;

- contribuția de asigurari sociale de sănătate (CASS): 1.900*10% = 190 lei;

Deducerea (sumă care nu se impozitează): 990 lei.

- Baza de impozitare: 1.900 - 475 - 190 -990 = 245 lei.

- Impozit: 245*10% = 25 lei.

- Salariul net: 1.900 - 475 - 190 -25 = 1.210 lei.

Contribuțiile angajatorului:

- contribuția asiguratorie pentru muncă: 1.900 * 2.25% = 43 lei.

5. Salariul brut: 1.900 lei, cu patru si peste patru persoane aflate în întreținere:

Salariul net: 1.235 lei.

Contribuțiile angajatului:

- contribuția de asigurari sociale (CAS): 1.900*25% = 475 lei;

- contribuția de asigurari sociale de sănătate (CASS): 1.900*10% = 190 lei;

Deducerea (sumă care nu se impozitează): 1.310 lei.

- Baza de impozitare: 0 lei.

- Impozit: 0 lei.

- Salariul net: 1.900 - 475 - 190 = 1.235 lei.

Contribuțiile angajatorului:

- contribuția asiguratorie pentru muncă: 1.900 * 2.25% = 43 lei.

Procedurile REVISAL 2018

Prin HG nr. 905/2017 privind registrul general de evidență a salariaților, Guvernul a stabilit perioada pe care angajatorii o vor avea la dispoziție pentru transmiterea modificării salariului de bază lunar brut, în contextul mutării CAS și CASS de la angajator la salariat, începând cu anul 2018.

Documentul stabilește ca excepție, în contextul mutării CAS și CASS la salariat, faptul că angajatorii vor putea transmite până la data de 31 martie 2018, orice modificare a salariului de bază lunar brut, a indemnizaţiilor, sporurilor, precum şi ale altor adaosuri, care se produce de la data intrării în vigoare a hotărârii Guvernului și până la 31 martie 2018.

Ulterior datei de 31 martie 2018, ca regulă angajatorii vor avea, mai departe, obligația să transmită în REVISAL modificările salariului de bază lunar brut, a indemnizaţiilor, sporurilor, precum şi ale altor adaosuri prevăzute în contractul individual de muncă sau, după caz, în contractul colectiv de muncă, într-un termen de 20 de zile lucrătoare de la data producerii acesteia - a subliniat Guvernul.

În cazul contractelor nou incheiate, acestea trebuie transmise, în continuare, către Registrul REVISAL, cu o zi înainte ca angajatul sa își înceapa activitatea.

Orice modificare a funcţiei/ ocupaţiei, conform specificaţiei Clasificării Ocupaţiilor din România (COR) sau altor acte normative, a tipului sau a duratei contractului individual de muncă, precum și orice schimbare a duratei timpului de muncă şi repartizarea acestuia, în cazul contractelor individuale de muncă cu timp parțial, se transmite în registru cel târziu în ziua anterioară producerii modificării. Excepţie fac situaţiile în care modificarea se produce ca urmare a unei hotărâri judecătoreşti când înregistrarea se face în termen de 20 de zile de la data la care angajatorul a luat cunoştinţă de conţinutul acesteia.

Potrivit Guvernului, persoanele fizice sau juridice de drept privat, indiferent dacă au obținut sau nu statutul de utilitate publică, instituțiile/autoritățile publice/alte entități juridice, care angajează personal în baza unui contract individual de muncă, au obligația de a întocmi, completa și transmite registrul general de evidență a salariaților, cu respectarea dispozițiilor privind protecția datelor cu caracter personal.

REVISAL se completează și se transmite inspectoratului teritorial de muncă în ordinea încheierii contractelor individuale de muncă și cuprinde elementele de identificare ale tuturor salariaților, data începerii activității, funcția, salariul, sporurile, perioada și cauzele de suspendare a raportului de muncă, perioada detașării și data încetării contractului individual de muncă.

Transferul contributiilor de la angajator la angajat se face cu data de 1 ianuarie 2018, în conformitate cu noul Cod Fiscal, termenul fiind prelungit doar în ceea ce priveste obligația de transmitere a datelor către REVISAL. NU s-a amânat întoarcerea sarcinii fiscale, ci doar obligația comunicării efectuării acesteia către Inspectia Muncii.

Citește și: